Rewolucji w Chorzowie szło sie spodziywać. Ruch zdegradowany do I ligi (dobrze że yno) musioł sie liczyc z ôdynściym poru ambitnych groczy, kerych zresztōm ani niy próbowali przi Cichej przitrzimać. Eźli klub, kery dłōgo bazowoł w wielkim kōnsku na „swoich”, uratujōm tera auslyndry?
Kej godka ô chorzowskich emigracjach, zaczōnć trza od Przymka Bargiela. 17-letni fusbalista z Rudy Śl. je już ôficjalnie groczym AC Milan. To piyrszy ślōnski reprezyntant w ekipie, kero 7 razy dźwigała Puchar Europy. Wartko drugi Pirlo czy Inzaghi ś niego niy bydzie, ale jeszcze kaś ô nim usłyszymy. Dwōch inkszych synkōw z Rudy, kerzi jednak już trocha wiyncyj poszpilali w Ekstraklasie, niy szukało daleko. Martin Konczkowski kludzi sie do Glywic a Michał Koj wybiyro Zobrze kaj groł jeszcze za bajtla. Niy wszyjscy kibice Niybieskich telki decyzje poradzōm lekko przetrowić. Mie gynał niy dziwiōm – po blisku, sztyjc na Ślōnsku, sztyjc w Ekstraklasie. Ôba majōm już pewny plac w 11-stkach.
Sōm jednak bardzij „gorki” kierunki. Mateusz Cichocki idzie do Zagłębia Sosnowiec. W przipadku grocza z Warszawy, to jednak niy dziwi. Bardzij zaboli ślōnskich kibicōw transfer Łukasza Monety do Legii. Synek spod Raciborza trefio tamek już po roz drugi. Przikro bydzie sie dziwać na niego z „L”-kōm, ale c’est la vie… Trza ciś do przodku i robić piniōndze. Łukasz zaczyno na ławie.
Lista modych Ślōnzokōw, kerzi zostowiajōm Ruch kōńczy Michał Helik. Tym bardzij żol, że to wychowanek i synek z Chorzowa. Terozki ôblyko koszulka Cracovii i zarozki zostowo podstawowym sztoperym, a już w drugim ligowym szpilu szczylo zwyciynsko brama (1:0 z Lechiōm).
To sztyjc niy kōniec chorzowskigo exodusu. Z klubu poszło tyż poru starszych groczy (Grodzicki, Surma). Dziury łoto sie bliżyj niyznanymi auslyndrami z Bałkanōw czy Ameryki Płd. Mono pōmogōm jeszcze jakiś mode synki z rezerw. Na „tiki-taka” trza bydzie jednak doczkać. Na sztarcie 1:0 w pleca w Mielcu. W tabeli sztyjc z piōntkōm na minusie.
szl_Latn szl_Latn szl_Latn szl_Latn szl_Latn